Dat dr. Blade Nzimande, minister van hoër onderwys en SAKP-leier, elke millimeter van die pad verkeerd is oor sy stellings oor Akademia, is ’n feitelike, perspektiewelike, grondwetlike en volkeregtelike gegewe. Sy dreigemente om dit te sluit, is dus ook polariserend en provokatief. Daarom ook dat Rapport die minister se standpunte in ’n hoofartikel verwerp.
Die minister se onkantspelery, ook waar Afrikaans ter sprake is, is niks nuuts nie. Maar… dit toon ook aan hoe eng die regering die regsraamwerk beskou waarbinne die Afrikaner sy belange kan bevorder. Aan die wortel hiervan staan die rassekwessie, en dit is duidelik dat die minister, en enersdenkendes binne die regering, die raskwessie sal aanwend om die saak vir Afrikaans te bemoeilik. Al is die meerderheid Afrikaanssprekendes in die land nie wit nie.
Toe Kleinfontein ’n paar maande gelede in die spervuur van die ANC en die DA-jeug beland het, het Kleinfontein se amptelike woordvoerders die gebied se neus skoon gehou deur te beklemtoon dat die konsep niks met ras te make het nie, en alles met taal en kultuur. Die leier van die DA-jeug, wat nog na Kleinfontein as “ongrondwetlik” verwys het, is deur die seniors in haar eie party reggehelp. Die konsep mag teen die beleid van die ANC en ander partye wees, maar ongrondwetlik en in stryd met die internasionale reg is dit nie – solank ras nie as norm ingespan word nie.